compagnonnages
Store norske leksikon,Historie,Verdens historie og samtidshistorie,Europa,Frankrikes historie
Compagnonnages er faglige sammenslutninger av håndverkssvenner i Frankrike som går tilbake til middelalderen. Formålet er å overføre kunnskap og teknikker i forskjellige håndverk fra en mester til en svenn (compagnon). Medlemskapet gir gjensidig understøttelse og blant annet opprettelse av herberger for vandrende svenner.
Compagnonnages hadde stor betydning under byggingen av gotiske katedraler og andre byggverk på begynnelsen av 1200-tallet. I senmiddelalder og tidlig nytid utviklet compagnonnages seg kraftig ettersom etablerte håndverkskorporasjoner og laug ble stadig mer regulert og ekskluderende for nykommere. På 1500- og 1600-tallet forsøkte kongemakten å begrense og regulere compagnonnages. Systemet nåde sitt høydepunkt på 1700-tallet og ble en viktig sosial faktor i det franske samfunnet før den franske revolusjon. På 1800-tallet opplevde compagnonnages en betydelig tilbakegang med utviklingen av den industrielle revolusjonen, etableringen av nye opplæringsskoler og fagforeninger.På slutten av 1900-tallet ble compagnonnages populære på nytt. Compagnonnages er preget av rik symbolikk i seremoniene og er tidvis omgitt med atskillig mystikk. Les mer i Store norske leksikon laug gotikk Frankrikes historie fra 1300 til 1789 arkitektur i Frankrike Chartres-katedralen